Soundi.fi:n Perjantaibiisi-sarjassa nostetaan kerran viikossa esiin yksi ajankohtainen kotimainen kappale.

Vuoden 2014 Ujubasajuba-digidebyyttinsä persoonallisella psyke-proge-shoegaze-hybridillä hurmannut Kairon; IRSE! suorittaa näillä näppäimillä monen diggarin hartaudella vartoaman paluun julkaisukantaan: ryhmän Ruination-nimeä kantava kakkospitkäsoitto iskeytyy kauppojen hyllyille tasan viikon päästä perjantaina 3.2.

Vaan sitä ennen meillä on ilo ja kunnia tarjoilla viikon 4 Perjantaibiisinämme kyseiselle kiekolle sisältyvä kappale nimeltään Sinister Waters II. Kitaristi Niko Lehdontie kuvailee tekelettä seuraavasti:

– Sinister Waters II on jatkoa levyn avaavalle ensimmäiselle osalle. Musiikillisesti tämä poukkoilee vähän joka puolella, mutta sisältää samalla myös kokonaisuuden ainoan kertosäkeen. Sellainen pitkitetty piirretyn tunnari lienee sopivin kuvaus kappaleesta.

Perjantaibiisi – Kairon; IRSE!: Sinister Waters II

Sitten takaisin mainittuun, Juho Vanhasen (muun muassa Oranssi Pazuzu, Grave Pleasures) tuottamaan levyyn. Senhän te, arvon lukijamme, saatte halutessanne kuunnella aivan kokonaisuudessaankin jo nyt:

Ennakkokuuntelu – Kairon; IRSE!: Ruination (julkaisu 3.2.2017)

Samaan aikaan Ruinationin kanssa ensimmäisen fyysisen olomuotonsa saa myös Ujubasajuba. Suositamme ottamaan kumpaisenkin lättysistä haltuusi.

Albumi(e)nsa ilmestymisen korvilla Kairon; IRSE! suuntaa kattavalle kotimaan-kiertueelle yhdessä Death Hawksin ja Hexvesselin kanssa. Rundi etenee näin:

2.2.2017 45 Special, Oulu

3.2.2017 Rytmikorjaamo, Seinäjoki

4.2.2017 Lutakko, Jyväskylä

9.2.2017 Tavastia, Helsinki

10.2.2017 Suisto, Hämeenlinna

11.2.2017 Olympia-kortteli, Tampere

17.2.2017 Torvi, Lahti

18.2.2017 Dynamo, Turku

24.2.2017 Kerubi, Joensuu

25.2.2017 Downtown, Kouvola

Tämän hermoratoja hellivän ryöpytyksen jälkeen onkin luontevaa siirtyä nyttemmin myös YouTubeen ja Deezeriin kulkeutuneen Parasta juuri nyt -soittarimme pariin, tuosta:

Taikka YouTubesta tai Deezeristä.